**TÁJÉKOZTATÓ**

**A mikro-, kis- és középvállalkozásnak minősülő vállalkozónak a 2021. évi adóelőleg csökkentés lehetőségéről**

**/KATA adózókon kívül nyilatkozat alapján vehető igénybe/**

A mikro-, kis- és középvállalkozásnak minősülő vállalkozónak az iparűzési adóelőleg csökkentés lehetőségét nyilatkozat formájában kell kérni.

A mikro-, kis- és középvállalkozásnak minősülő vállalkozóknak a 2021. évben, az adott előlegfizetési időpontban esedékes - a Htv. szerint bevallott és a 2021. évben az önkormányzati adórendelet szerinti adómértékkel bevallandó - adóelőleg 50 százalékát kell az egyes esedékességi időpontokban megfizetni, **ha erre vonatkozóan nyilatkozatot tesznek.**

A vállalkozóknak (a 2021. március 15-i előlegfizetés miatt) nyilatkozatot kell tenniük legkésőbb **2021. február 25-ig** a székhelye, telephelye szerinti önkormányzati adóhatóság számára, ha élni kívánnak az adó felezés lehetőségével. Az említett nyilatkozat 2021. januárjától **kizárólag az állami adó- és vámhatóságon keresztül, elektronikus úton,** az állami adó- és vámhatóság által rendszeresített elektronikus nyomtatványon nyújtható be.

A nyomtatvány a Nemzeti Adó-és Vámhivatal (NAV) honlapján https://www.nav.gov.hu/ÁNYK formátumban lesz rövidesen elérhető.

A **nyilatkozat alapján** a meg nem fizetendő előlegrészlet összegével az önkormányzati adóhatóság a vállalkozó iparűzési adóelőleg kötelezettsége összegét hivatalból, határozathozatal nélkül csökkenti.

A kisadózó vállalkozások tételes adójának hatálya alá tartozó vállalkozó adóalanyok (KATA) számára - akik ezt a kedvező adózást választották az önkormányzati adóhatóságnál is - nem kell nyilatkozatot tenni, nekik az önkormányzati adóhatóság lefelezi a fizetendő adóösszeget.

Fontos azt is tudni, hogy **ha az adózó nem nyilatkozik** a jogszabályban megjelölt **2021. február 25-i időpontig, úgy nem élhet a csökkentett összegű** (1%-os mértékű) **előlegfizetés lehetőségével,** azaz ő – előleg mérséklés hiányában /Art. 69. § /- csak a 2021 évi HIPA bevallás benyújtást követően (2022. május 31.) igényelheti vissza az adóelőleg különbözetet.